Document ID: 32015R0341

A BIZOTTSÁG (EU) 2015/341 VÉGREHAJTÁSI RENDELETE
(2015. február 20.)
a 223/2014/EU európai parlamenti és tanácsi rendeletnek meghatározott információk Bizottsághoz való benyújtására használt minták tekintetében való végrehajtására vonatkozó részletes szabályok megállapításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a leginkább rászoruló személyeket támogató európai segítségnyújtási alapról szóló, 2014. március 11-i 223/2014/EU európai parlamenti és tanácsi rendeletre (1) és különösen annak 35. cikke (7) bekezdésére, 41. cikke (4) bekezdésére és 49. cikke (3) bekezdésére,
mivel:
(1)
A 463/2014/EU bizottsági végrehajtási rendelet (2) megállapítja a programok benyújtásához szükséges rendelkezéseket. A leginkább rászoruló személyeket támogató európai segítségnyújtási alapból finanszírozott programok végrehajtásának biztosítása érdekében további rendelkezéseket szükséges meghatározni a 223/2014/EU rendelet alkalmazását illetően. Az átfogó kép és az e rendelkezésekhez való hozzáférés elősegítése céljából e rendelkezéseket egyetlen végrehajtási aktusba kell foglalni.
(2)
Annak érdekében, hogy a leginkább rászoruló személyeket támogató európai segítségnyújtási alap által finanszírozott programok végrehajtását hatékonyabbá és átláthatóbba lehessen tenni, ki kell dolgozni a kifizetési kérelmek mintáját és az operatív programok elszámolásaira vonatkozó mintát.
(3)
Ugyanebből a célból ki kell dolgozni az irányító hatóság és adott esetben az igazoló hatóság feladatainak és eljárásainak leírására vonatkozó mintát, valamint a független auditszervezet jelentésére és véleményére vonatkozó mintát is. E mintáknak meg kell határozniuk az elektronikus adatcsererendszer minden mezőjének technikai jellemzőit. Mivel e minták képezik majd a 223/2014/EU rendelet 30. cikkének (4) bekezdésében említett elektronikus adatcsererendszer alapját, ezért azt is meg kell határozniuk, hogyan kell majd bevinni az elszámolható kiadásokra vonatkozó adatokat ebbe az elektronikus információcserére szolgáló rendszerbe.
(4)
Ez a rendelet tiszteletben tartja az alapvető jogokat és betartja az Európai Unió Alapjogi Chartája által megállapított alapelveket, különösképpen a személyes adatok védelméhez való jogot. E rendeletet tehát e jogokkal és alapelvekkel összhangban kell alkalmazni. A tagállamok által feldolgozott személyes adatok tekintetében a 95/46/EK európai parlamenti és tanácsi irányelv (3) alkalmazandó. A személyes adatok uniós intézmények és szervek által történő feldolgozása, valamint az ilyen adatok szabad áramlása tekintetében a 45/2001/EK európai parlamenti és tanácsi rendelet (4) alkalmazandó.
(5)
Az e rendeletben előírt intézkedések összhangban vannak a leginkább rászoruló személyeket támogató európai segítségnyújtási alappal foglalkozó bizottság véleményével,
ELFOGADTA EZT A RENDELETET:
1. cikk
Az irányító hatóság és az igazoló hatóság feladatainak és eljárásainak leírására vonatkozó minta
(1) Az irányító hatóság és adott esetben az igazoló hatóság feladatainak és eljárásainak leírását az e rendelet I. mellékletében foglalt minta alapján kell elkészíteni.
(2) Amennyiben a leginkább rászoruló személyeket támogató európai segítségnyújtási alap által társfinanszírozott több operatív programra egy közös rendszer vonatkozik, az (1) bekezdésben említett feladatokról és eljárásokról egyetlen leírás készíthető.
2. cikk
A független auditszervezet jelentésének mintája
(1) A független auditszervezetnek a 223/2014/EU rendelet 35. cikke (2) bekezdésében említett auditjelentését az e rendelet II. mellékletében szereplő mintának megfelelően kell elkészíteni.
(2) Amennyiben a leginkább rászoruló személyeket támogató európai segítségnyújtási alap által társfinanszírozott több operatív programra egy közös rendszer vonatkozik, az (1) bekezdésben említett auditjelentésből egyetlen változat készíthető.
3. cikk
A független auditszervezet véleményének mintája
(1) A független auditszervezetnek a 223/2014/EU rendelet 35. cikke (2) bekezdésében említett véleményét az e rendelet III. mellékletében szereplő mintának megfelelően kell elkészíteni.
(2) Amennyiben a leginkább rászoruló személyeket támogató európai segítségnyújtási alap által társfinanszírozott több operatív programra egy közös rendszer vonatkozik, az (1) bekezdésben említett véleményből egyetlen változat készíthető.
4. cikk
A kifizetési kérelem mintája
A 223/2014/EU rendelet 41. cikkének (4) bekezdésben említett kifizetési kérelmet az e rendelet IV. mellékletében szereplő mintának megfelelően kell összeállítani.
5. cikk
Az elszámolásokra vonatkozó minta
A 223/2014/EU rendelet 49. cikkének (1) bekezdésében említett elszámolásokat az e rendelet V. mellékletében meghatározott minta alapján elkészítve kell benyújtani a Bizottsághoz.
6. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. február 20-án.

Labels: 4
5
0
12
15